Nog 'n kinderboektoekenning vir Jaco Jacobs
Jaco Jacobs is een van die besigste en gewildste kinderboekskrywers in Afrikaans, en tot dusver was 2017 beslis sy jaar. ** Sy vrolike geïllustreerde rympieboek Moenie hierdie boek eet nie! (LAPA) is pas as die wenner van die tweejaarlikse Exclusive Books IBBY SA-toekenning aangewys.
Topverkoper skrywers se WoordTROfees.
Die belangrike rol wat boeke by die US Woordfees speel, is weer uitgelig met die oorhandiging van die WoordTROfees vir 2017. Pryse is toegeken vir die topverkopers in die afdelings vir fiksie, poësie en leefstyl, en 'n spesiale nuwe toekenning is ook vanjaar ingestel.
Internasionale deurbrake vir verskeie Afrikaanse skrywers.
April was 'n maand van goeie nuus vir verskeie Afrikaanse skrywers wie se boeke ook nou internasionaal
uitgegee gaan word. Dit sluit fiksie-, niefiksie- en kinderboeke in, en vertaalregte is verkoop aan uitgewers van Amerika en Brittanje tot Turkye, China en Nederland.
Niefiksie: Elsabé Brits se uitstekende topverkoperbiografie Emily Hobhouse: Geliefde verraaier (Tafelberg) het selfs die Britte se aandag getrek, en die Engelse weergawe daarvan word in 2018 in Brittanje uitgegee om saam te val met die 100-jarige herdenking van die einde van die Eerste Wêreldoorlog. Volgens Brits was dit Emily se sterwenswens dat haar goeie naam in haar eie land (Brittanje) herstel moes word, en hierdie merkwaardige boek sal beslis daartoe bydra.
Die Engelse regte van die historikus Hermann Giliomee se outobiografie, Historikus (Tafelberg) is verkoop aan 'n Amerikaanse uitgewery.
Ontspanningsfiksie: Afrikaanse misdaadfiksie-aanhangers sal bly wees om te hoor dat oorsese gehore hulle nou ook sal kan verlustig in die talent van Martin Steyn, wie se Donker Spoor (LAPA), wat pas as Dark Traces uitgegee is, binnekort ook in die VSA uitgegee gaan word. Chanette Paul het ook 'n welverdiende Amerikaanse deurbraak gemaak met Sacrificed, die vertaling van Offerlam, haar een-en-veertigste roman. Belgiese en Nederlandse lesers lees al sedert 2015 heerlik aan die Nederlandse vertaling daarvan, en kan ook uitsien na die Nederlandse vertaling van Offerande, die opvolg.
Die Turke kan op hul beurt daarna uitsien om Abel se ontwaking deur Chris Karsten en Skoenlapper deur Irma Venter (albei uitgegee deur Human & Rousseau) binnekort in hul eie taal te lees.
Elsa Winckler, gewilde liefdesverhaalskrywer, se romanses word ook binnekort in Brittanje uitgegee deur Harper Impulse.
Letterkunde: Willem Anker se Buys: 'n Grensroman (Kwela) is met al vier die grootste literêre pryse in Afrikaans (die W.A. Hofmeyr-prys, Universiteit van Johannesburg-prys vir beste kreatiewe werk, die kykNET-Rapport-boekprys vir fiksie en die Hertzogprys vir prosa) bekroon. Dit word eersdaags plaaslik én in Brittanje in Engels uitgegee. Die Engelse vertaling sal deur Michiel Heyns gedoen word. Die Nederlandse vertaling van Buys het ook pas in België en Nederland verskyn.
Heruitgawes van twee klassieke vertaalde Afrikaanse werke word ook binnekort uitgegee. Wilma Stockenström se Die kremetartekspedisie (Human & Rousseau) word weer in Nederlands uitgegee, en die Engelse uitgawe van 'n Ander land deur Karel Schoeman (Human & Rousseau) word vir die VSA beplan.
Poësie: Antjie Krog se bekroonde digbundel Lady Anne (1989, Human & Rousseau), is deur Krog in Engels vertaal, en die Engelse vertaling het pas in Suid-Afrika én die VSA verskyn.
Christelike inspirasie: Engelse vertaalregte vir Die wonder van die goddelike liefde deur Chris van der Merwe (Lux Verbi) is verkoop aan 'n Amerikaanse uitgewery wat op die Christelike mark fokus.
Kinderboeke: Die Britse vertaalregte vir Jaco Jacobs se 'n Goeie dag vir boomklim (LAPA) is pas verkoop, maar Jacobs is nie die enigste Afrikaanse kinderboekskrywer wat kan uitsien na 'n internasionale deurbraak nie. Net Sisi en Sisi gaan skool toe en ander verhale, albei deur Wendy Hartmann en geïllustreer deur Joan Rankin (Tafelberg) word binnekort in China uitgegee, terwyl die immergewilde Liewe Heksie, wat Afrikaanse kinders al sedert 1961 vermaak, saai Russiese winters heelwat korter gaan maak vir kleintjies. Dit het by verlede jaar se Frankfurtse boekebeurs 'n Russiese uitgewer se aandag getrek, en die Liewe Heksie Leesboek 1–3 deur Verna Vels en die illustreerder Vian Oelofsen (Human & Rousseau) verskyn later vanjaar in Russies.
Afrikaanse kinderboek gekies vir Britse vertaalprojek.
'n Goeie dag vir boomklim (LAPA) is een van vier kinderboeke wat gekies is om uitstaande internasionale kinderliteratuur in Brittanje te bevorder. Honderde boeke in verskeie tale is vir die In Other Words-projek voorgelê, en 'n paneel Britse kinderboekvertalers en -kenners het die wenboeke gekies. Gedeeltelike proefvertalings van die vier boeke word volgende maand op die Bologna-kinderboekskou in Italië aan oorsese uitgewers beskikbaar gestel word. Dit is dus moontlik dat die boeke daarna ook in ander tale vertaal sal word.
Twee van Jaco se vorige boeke is ook reeds verfilm: Suurlemoen! En Oor 'n motorfiets, 'n zombiefliek en Lang getalle wat deur elf gedeel kan word. Laasgenoemde sal later vanjaar in rolprentteaters te sien wees as Nul is nie niks nie.